《清江曲》
宋代·姚勉

夹岸桃花燕子飞，一江春水鳜鱼肥。
丝纶百尺烟波阔，午夜鸣榔载月归。
扁舟一叶横沙觜，得鱼烂醉东风里。
绿杨深处酒醒时，半江潮落天如水。
万顷沧波五月凉，一川红锦藕花香。
绿蓑青笠鸣疎雨，老树残烟带夕阳。
野船细火夜明灭，一笛风清楚天阔。
无鱼无酒且归来，篷底萧疎卧明月。
万里西风双鬓华，江南江北老天涯。
潇洒两岸梧桐叶，漠漠半川芦荻花。
柔橹声中山水绿，一丝买断黄金屋。
沙边鸥鸟莫相猜，是非不到清江曲。
苇折荷枯人未归，波寒霜落雁初飞。
不知节物时时换，又折梅花下钓矶。
青山四面清歌发，几点沙鸥起天末。
一任长年醉则休，醒时独钓寒江雪。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。